SKRIFTLIG FORESPØRGSEL E-2823/99

af Herbert Bösch (PSE) til Kommissionen

(18. januar 2000)

Om: Finansiel bistand til innovative og jobskabende SMV'er

I Unionens budget 1998 blev der stillet 150 mio. euro til rådighed til et beskæftigelsesinitiativ. Med disse penge skulle navnlig innovative små og mellemstore virksomheder støttes.

I henhold til Rådets afgørelse 98/347/EF(1) indgik Kommissionen den 24. juli 1998 samarbejdsaftaler med Den Europæiske Investeringsfond med henblik på at iværksætte den finansielle støtte til innovative og jobskabende SMV'er.

1. Hvordan blev dette beskæftigelsesinitiativ gennemført?

2. Hvem har modtaget finansiel støtte?

3. Hvor høj er dette initiativs udnyttelsesgrad?

(1) EFT L 155 af 29.5.1998, s. 43.

Svar afgivet på Kommissionens vegne af Pedro Solbes Mira

(27. marts 2000)

Efter Det Europæiske Råds ekstraordinære møde om beskæftigelse, der blev afholdt i Luxembourg, oprettede budgetmyndigheden et nyt afsnit i budgettet, B5-5 Arbejdsmarkeder og teknisk innovation, finansieret med 450 mio. EUR over tre år (1998-2000). I 1998 blev innovative tiltag og projekter på arbejdsmarkedet tildelt 30 mio. EUR og vækst- og beskæftigelsesinitiativet 120 mio. EUR. Hertil kan lægges 5 mio. EUR til pilotaktionen vedrørende europæiske joint ventures (B5-512). For 1999 og 2000 blev vækst- og beskæftigelsesinitiativet tildelt 300 mio. EUR.

1. Som følge af denne budgetbeslutning blev der i Rådets afgørelse nr. 98/347/EF af 19. maj 1998 om finansielle støtteforanstaltninger for innovative og jobskabende små og mellemstore virksomheder (SMV) Vækst- og beskæftigelsesinitiativet godkendt et finansielt støtteprogram for innovative og jobskabende små og mellemstore virksomheder. Programmet består af tre komplementære faciliteter, nemlig en risikokapitalordning (ETF-iværksætterordning), der forvaltes af Den Europæiske Investeringsfond (EIF), en ordning for finansielle bidrag til små og mellemstore virksomheders oprettelse af tværnationale joint ventures inden for Fællesskabet (Joint European Venture), der forvaltes af Kommissionen, og en garantiordning (SMV-garantifacilitet), der forvaltes af EIF.

2. ETF-iværksætterordning

Budgettildelingen vedrørende ETF-iværksætterordningen udbetales til EIF, som investerer i udvalgte venturekapitalfonde. Efter at have indgået aftaler med fondene udbetaler EIF løbende beløb til venturekapitalfondene. Derefter investerer fondene i innovative eller nyoprettede små og mellemstore virksomheder, som er de endelige støttemodtagere. De seneste tal viser, at 49 små og mellemstore virksomheder i Fællesskabet har modtaget venturekapital under ETF-iværksætterordningen.

JEV (europæiske joint ventures)

Små og mellemstore virksomheder kan drage nytte af dette initiativ ved at lede deres ansøgninger igennem finansielle formidlere, som er medlemmer af JEV's netværk. Således har små og mellemstore virksomheder direkte adgang til Fællesskabets midler via de finansielle formidlere. De seneste tal viser, at 84 finansielle formidlere er medlemmer af netværket, som omfatter samtlige 15 EU-medlemslande og Norge. De nuværende 53 investeringsprojekter involverer 111 små og mellemstore virksomheder, hvoraf 90 har mindre end 50 ansatte, og 45 har mindre end 10. Små og mellemstore virksomheder fra næsten alle medlemslande deltager, og virksomheder fra Spanien, Frankrig, Italien og Storbritannien har hidtil været de mest aktive. Der oprettes joint ventures i 13 medlemslande, først og fremmest i Belgien, Spanien, Frankrig, Italien og Portugal.

SMV-garanti

Budgettildelingen vedrørende denne garantiordning udbetales til EIF, som indgår garantiaftaler med udvalgte finansieringsinstitutter, der er involveret i finansieringen af små og mellemstore virksomheder. EIF udbetaler løbende beløb til institutterne med henblik på at dække de små og mellemstore virksomheders eventuelle tab på udlån. De seneste tal viser, at 7 223 små og mellemstore virksomheder drager nytte af denne garantiordning, og at der mellem 1998 og 1999 blev oprettet 3 472 nye små og mellemstore virksomheder.

3. ETF-iværksætterordning

Kommissionen har godkendt investeringsforpligtelser for et samlet beløb på højst 54 mio. EUR til ni fonde, der er udvalgt af EIF. De ni fonde forventes at kunne tilvejebringe en samlet kapital på 306 mio. EUR. EIF har indgået aftaler med syv af disse fonde for i alt 38 mio. EUR, mens andre investorer har lovet at bidrage med yderligere 151 mio. EUR. De seneste tal viser, at de syv fonde har investeret 20,2 mio. EUR.

JEV (europæiske joint ventures)

De seneste tal viser, at der er indgivet 104 ansøgninger for et samlet beløb på omkring 8,75 mio. EUR. Kommissionen har indtil videre godkendt 65 ansøgninger for 5,5 mio. EUR, hvoraf 4,55 mio. EUR stammer fra pilotaktionens budget.

SMV-garanti

Kommissionen har godkendt forpligtelser for et samlet beløb på højst 90,2 mio. EUR over for 15 finansielle formidlere, som EIF har udvalgt. EIF har indgået aftaler med alle 15 finansielle formidlere. Ifølge de seneste tal er den gennemsnitlige udnyttelsesgrad af EIF-garantierne på 19,2 % (= det faktiske beløb, som garanteres af EIF, divideret med det maksimale aftalte beløb, som garanteres af EIF). De finansielle formidlere har indtil videre ikke krævet dækning fra EIF for små og mellemstore virksomheders tab på udlån.